責鷄
作者：周紫芝
朝代：宋

paragraphs: 豢犬欲司夜，畜鷄要鳴晨。
二物一失職，遂辜畜養恩。
嗟我籠中鷄，芥羽光照人。
峨冠事飲啄，緘口隨晨昏。
我怒欲爾烹，鷄笑復自陳。
君看多言者，以忠獲怒嗔。
臺評與幕辨，呶呶常殺身。
幸此北窗臥，頗似羲皇民。
五起笑朝士，三號驚夢魂。
使子臥紅日，謝客扃柴門。
此意殊不惡，誚我無諄諄。